Mit-12 sal-14 ta' Marzu 2019 l-Unjoni Ewropea u n-Nazzjonijiet Uniti kienu l-kopresidenti tal-Konferenza Brussell III. Minbarra li ġeddet l-appoġġ għal soluzzjoni politika dejjiema biex timtemm il-kriżi fis-Sirja, f'konformità mar-Riżoluzzjoni tal-Kunsill tas-Sigurtà tan-NU 2254, il-Konferenza indirizzat l-aktar kwistjonijiet umanitarji u ta' reżiljenza kritiċi li jaffettwaw lis-Sirjani f'pajjiżhom u lill-komunitajiet ospitanti tagħhom b'mod partikolari fil-Ġordan, il-Lebanon u t-Turkija. Il- Konferenza irnexxielha timmobilizza wegħdiet għal ammont totali ta' EUR 8,3 biljun għall-2019-20 u l-quddiem, li minnhom EUR6,2 biljun ġew allokati għall-2019 u l-wegħdiet pluriennali joqorbu EUR 2,1 biljun. Mill-wegħdiet totali, madwar tliet kwarti ġejjin mill-Unjoni Ewropea li kkontribwiet total ta' EUR 6,79 biljun: EUR 2,57 biljun mill-baġit tal-UE ġestit mill-Kummissjoni Ewropea u EUR 4,22 biljun mill-Istati Membri tal-UE. Minn EUR 2,57 biljun mill-baġit tal-UE, EUR 2,01 biljun huma impenjati għall-2019 filwaqt li EUR 560 miljun diġà ġew impenjati għall-2020 għal nies fil-bżonn ġewwa s-Sirja u r-reġjun. Ir-Rappreżentant Għoli/Viċi President Federica Mogherini qalet: “L-għan tagħna jibqa' l-istess: proċess politiku immexxi mis-Sirja u tas-Sirja, iffaċilitat min-Nazzjonijiet Uniti, biex tiġi stabbilita governanza inklussiva u nonsettarja għal Sirja magħquda. Dan huwa l-għan li qiegħdin nippruvaw naħdmu għalih u huwa wkoll ir-raġuni ewlenija għalfejn laqqajna l-Konferenza ta' Brussell. Ilkoll kemm aħna rridu nużaw il-poter li għandna biex nerġgħu inniedu n-negozjati ta' Geneva u nwaqqfu l-gwerra fis-Sirja. L-iffriżar tal-kunflitt f'dan l-istadju attwali mhix soluzzjoni.” Il-Kummissarju għall-Politika tal-Viċinat u t-Tkabbir Johannes Hahn qal: "Ġenerazzjoni sħiħa li ma għandha l-ebda esperjenza ta' dak li huwa “normali” għad għandha bżonna. L-UE, bħala d-donatur globali ewlieni għal din il-kriżi, se tkompli tappoġġa lill-ġirien tas-Sirja biex issaħħilhom ir-reżiljenza u l-ekonomiji tagħhom. Se nkomplu ninvestu aktar fl-edukazzjoni, fil-kura tas-saħħa u fl-impjieg regolari sabiex ir-refuġjati jkunu jistgħu jiddependu aktar fuqhom infushom u jistgħu jgħixu b'dinjità u normalità.” Il-Kummissarju Ewropew għall-Għajnuna Umanitarja u Ġestjoni tal-Kriżijiet Stylianides qal: “Ġewwa s-Sirja, il-kwistjoni umanitarja għadha ħolma kerha għal miljuni ta' nies. L-UE qiegħda tagħmel dak kollu li tista' biex tappoġġa lill-imsieħba tagħna biex iwasslu l-għajnuna, iżda l-aċċess għadu problema serja. Se nkomplu nappellaw lill-partijiet kollha biex jippermettu li tasal għajnuna li ssalva għand min huwa fil-bżonn. Impenjati li ngħinu lill-poplu Sirjan sakemm ikun hemm bżonn.” Is-sitwazzjoni fis-Sirja għadha kritika, b'11,7miljun Sirjani fil-bżonn ta' protezzjoni u assistenza umanitarja. Barra minn hekk, 5,6 miljun refuġjat Sirjan jinsabu fil-pajjiż tal-viċinat. Il-kopresidenti adottawdikjarazzjoni konġunta. Sfond Il-Jiem ta' Djalogu mas-soċjetà ċivili Il-Konferenza ta' din is-sena rat sforz bla preċedent sabiex jaslu fi Brussell numru kbir ta' rappreżentanti ta' organizzazzjonijiet tas-soċjetà ċivili, organizzazzjonijiet mhux governattivi Sirjani, reġjonali u internazzjonali. Aktar minn 500 rappreżentant tas-soċjetà ċivili u tal-NGOs minn 'il fuq minn 300 organizzazzjoni differenti, li fosthom aktar minn 200 fosthom ġejjin mis-Sirja u mir-reġjun, inġabru fil-Parlament Ewropew biex jattendu l-Jiem ta' Djalogu (it-12 u t-13 ta' Marzu). Ir-rwol tan-nisa tas-Sirja ingħata wkoll prominenza partikolari. In-nisa ammontaw għal kważi nofs il-parteċipanti fil-Jiem ta' Djalogu. Ir-Rappreżentant Għoli/Viċi-President Federica Mogherini u l-Mibgħut speċjali tan-Nazzjonijiet Uniti Geir Pedersen, flimkien mal-Ministru għall-Affarijiet Barranin tal-Belġju Didier Reynders, kienu wkoll il-kopresidenti, nhar l-Erbgħa 13 ta' Marzu ta' ikla uffiċjali ma nisa Sirjani mill-Bord Konsultattiv tan-Nisa Sirjani u organizzazzjoni ta' bażi, biex jonoraw ir-rwol u l-kontribut tagħhom lejn il-futur tas-Sirja. Il-laqgħa tal-Ministri tal-Affarijiet Barranin tal-14 ta' Marzu kellha rappreżentanti minn 79 delegazzjonijiet, mill-UE u mir-reġjun, organizzazzjonijiet internazzjonali u reġjonali, NGOs u mis-soċjetà ċivili. L-appoġġ tal-UE għall-kriżi tas-Sirja L-UE u l-Istati Membri tagħha huma l-akbar donaturi li jindirizzaw il-konsegwenzi tal-kriżi fis-Sirja. Immobilizzaw madwar EUR 17 miljun sa mill-bidu nett tal-kriżi fl-2011 f'appoġġ globali permezz tal-Kummissjoni u tal-Istati Membri. L-appoġġ tal-UE għen aktar minn 4 miljun persuna b'għajnuna għas-saħħa u eluf ta' tfal li ma jmorrux skola bi programmi ta' emerġenza fl-edukazzjoni. 850,000 persuna rċevew ikel u miljun oħra irċevew oġġetti essenzjali u kenn. Aktar minn żewġ miljuni ntlaħqu permezz tal-Fond Fiduċjarju Reġjonali tal-UE b'reazzjoni għall-kriżi Sirjana. Aktar minn qatt qabel, qegħdin isiru sforzi fit-tisħiħ tas-sistemi nazzjonali għall-provvista ta' servizzi bl-għan li jiġi żgurat li r-rispons tal-komunità internazzjonali jkun sostenibbli, u li jiġu megħjuna l-pajjiżi li jospitaw għadd kbir ta' refuġjati biex joħolqu tkabbir ekonomiku u mezzi ta' għajxien għall-benefiċċju taċ-ċittadini tagħhom u għar-refuġjati. F'konformità mal-objettivi strateġiċi stabbiliti fl-Istrateġija tal-UE tal-2017 għas-Sirja, li toħloq linji ċari ta' azzjoni fid-dimensjonijiet kollha tal-kriżi, Brussell III turi l-impenn kostanti tal-UE biex iżżomm lill-poplu Sirjan u l-futur tas-Sirja fil-quċċata tal-aġenda internazzjonali. Għal aktar informazzjoni Is-sit web tal-Konferenza Ritratti u vidjows tal-Konferenza Jiem ta' Djalogu Appoġġ umanitarju tal-UE Skeda informattiva: Ir-rispond tal-UE għall-kriżi tas-Sirja Infografika: